১১নং সেক্টরে তাহেরের নেতৃত্বে অবিস্মরণীয় বহু যুদ্ধ সংঘঠিত হয়। তার মধ্যে অন্যতম চিলমারী রেইড ও কামালপুর শত্র“ঘাঁটির উপর আক্রমণ। ‘চিলমারী রেইড: যুদ্ধের ইতিহাসে একটি বিস্ময়’ ও ‘কামালপুর অভিযান’ শীর্ষক দু’টো লেখায় তাহের সে ইতিবৃত্ত বর্ণনা করেছেন। যার ছত্রেছত্রে উঠে এসেছে যুদ্ধে সাধারণ মানুষের অসাধারণ বীরত্ব গাঁথা। প্রসঙ্গক্রমে বলে রাখি ‘চিলমারী রেইড’ কে বাংলাদেশ সামরিক বাহিনীর প্রশিক্ষণ পাঠ্যক্রমে অন্তর্ভুক্ত করা হয়েছে। তাহের সে আক্রমণ সম্পর্কে লিখেছিলেন ‘‘এ ধরনের আক্রমণ শুধু দ্বিতীয় মহাযুদ্ধকালীন মিত্রবাহিনীর ইংলিশ চ্যানেল অতিক্রমের ঘটনার সাথে তুলনীয়। ঐ যুদ্ধের পরিকল্পনা প্রণয়ন ও তার বাস্তবায়নে কয়েক ডজন জেনারেল অংশগ্রহণ করেছিলেন। অন্যদিকে বিশাল ব্রহ্মপুত্র নদের অপর পারে চিলমারী বন্দর আক্রমণ বাংলার সোনার ছেলেদের নিয়ে গঠিত আমার সেক্টরের অনিয়মিত বাহিনী দ্বারা সংঘঠিত হয়েছিল”। ১১ নং সেক্টরে সেক্টর অধিনায়ক মেজর তাহের আমাকে মাহেন্দ্রগঞ্জের হেড কোয়ার্টারে স্টাফ অফিসার হিসেবে নিয়োগ করেন। ভাই হিসেবে নয়, ঢাকা বিশ্ববিদ্যালয়ের একজন সচেতন ছাত্র ও রাজনৈতিক কর্মী হওয়ার সুবাদেই এই নিয়োগ। অপারেশন রুমে যুদ্ধ ম্যাপ সাজিয়ে রাখা, সর্বক্ষণ অধিনায়কের সাথে থাকা এবং রাতে স্বাধীন বাংলা বেতারে প্রচারের জন্য যুদ্ধের ‘সিচুয়েশন রিপোর্ট’ তৈরি করা – এই ছিল আমার কাজ। আরও একটি কাজ ছিল যুদ্ধকালে অধিনায়ক তাহেরের অস্ত্রটি (একটি চীনা এস এম জি) বহন করা।